tartuNLP/wikipedia-smugri-20251201 huggingface dataset:
Theodore Beza

Theodore Beza (ranskaksi Théodore de Bèze; 24. kesäkuuta 1519 Vézelay – 13. lokakuuta 1605 Geneve) oli ranskalaissyntyinen lakimies, teologi ja uskonpuhdistaja, joka avusti Jean Calvinia ja myöhemmin seurasi häntä Geneven uskonpuhdistuksen johtajana ja vakiinnuttajana. 
Elämä.
Opiskeltuaan oikeustiedettä Orléansissa, Ranskassa vuosina 1535-1539 Beza alkoi toimia asianajajana Pariisissa, jossa hän julkaisi "Juvenilia" -nimisen teoksen vuonna 1548, joka toi hänelle mainetta latinankielisenä runoilijana. Toipuessaan vakavasta sairaudesta hän koki uskonnollisen herätyksen ja matkusti vuonna 1548 Geneveen Calvinin luokse. Vuotta myöhemmin Bezasta tuli kreikan kielen professori Lausannessa, jossa hän puolusti kolminaisuusoppia vastustaneen Michael Servetuksen polttoteloitusta. Useiden vuosien ajan Beza matkusti ympäri Eurooppaa puolustamassa uskonpuhdistusta. Hän palasi Geneveen vuonna 1558, jossa hän perusti vuonna 1559 Calvinin kanssa uuden Geneven akatemian, josta oli määrä tulla kalvinististen oppien keskus, ja toimi sen rehtorina Calvinin kuoltua vuonna 1564.
Beza pysyi Geneven kirkon pääpastorina koko loppuelämänsä ajan ja laati lukuisia teoksia, jotka vaikuttivat reformoidun teologian kehitykseen. Hän painotti Calvinia enemmän kuuliaisuutta kirkon auktoriteettia kohtaan. Bezan saarnoja ja kommentaareja luettiin laajalti hänen aikanaan, ja hänen kreikankieliset painoksensa ja latinankieliset käännöksensä Uudesta testamentista olivat Geneven Raamatun ja Kuningas Jaakon Raamatun lähteinä. Beza kirjoitti myös katolisten vastaisia traktaatteja, Calvinin elämäkerran ja Ranskan reformoidun kirkon historian. Hänen "Codex Bezae" -kokoelma sisältää evankeliumien ja Apostolien tekojen kreikankieliset ja latinankieliset tekstit ja Bezan kalvinistiseen näkemykseen perustuvan kommentaarin.
Commonwealthvuoret

Commonwealthvuoret ovat Etelämantereella sijaitseva vuorijono, joka sijaitsee eteläisellä leveyspiirillä 84° 18' 0" ja itäisellä pituuspiirillä 172° 19' 59". Vuorijono on 161 kilometriä pitkä, ja se rajaa Beardmorejäätikön itäpuolta ja ulottuu Rossin jäähyllyltä Keltiejäätikölle etelästä pohjoiseen. Commonwealthvuoret löydettiin joulukuussa 1908; vuoret löysi vuoden 1907–1909 Ison-Britannian Etelämantereen tutkimusretkikunta, joka nimesi ne Australian liittovaltion (eng. "Commonwealth of Australia") mukaan. Nimi annettiin siksi, koska Australia oli tukenut tutkimusretkeä paljon. Commonwealthvuorten korkein kohta on 4000 metrin korkeudessa sijaitseva Flat Top. Muita huippukohtia ovat Donaldson, Macdonald, Hermanson, Deakin ja Gray Peak.
Dave Chisnall

Dave Chisnall (s. 12. syyskuuta 1980 St. Helens) on englantilainen dartsinpelaaja. Hän on pelannut PDC:n alaisuudessa vuodesta 2011, ja nousi maailmanrankingin 16 parhaan joukkoon ensimmäisen kerran vuonna 2012.
Chisnall on urallaan voittanut 15 kertaa Pro Tour -turnauksen, ja ollut kuudesti major-turnauksen loppuottelussa. Hän on myös edustanut Englantia kolmesti maajoukkueiden World Cup of Darts -kisoissa. MM-kisoissa Chisnallin paras saavutus on vuoden 2021 välieräottelu, jonka hän hävisi Gary Andersonille. Hän on pelannut MM-kisojen puolivälierissä vuosina 2017 ja 2019.
Voiko naista näin käsitellä

Voiko naista näin käsitellä on näyttelijä-laulaja Ritva Oksasen studioalbumi vuodelta 1973. Se koostuu suomalaisten säveltäjien ja sanoittajien kappaleista, joista valtaosa on tehty varta vasten tätä albumia varten. Albumin ovat tuottaneet Chrisse Johansson ja Raimo Henriksson.
Chrisse Johanssonin kirjoittamissa levynkansiteksteissä kerrotaan, että albumi syntyi keräilemällä sopivia suomenkielisiä runoja ja sanoituksia ja etsimällä sitten säveltäjiä tekemään niistä lauluja. Vain B-puolen aloittavassa kappaleessa ”Olkoon niin” sävelmä syntyi ennen tekstiä.
Tšaplyne

Tšaplyne (; ) on kaupunkityyppinen taajama Ukrainan Dnipropetrovskin alueen Synelnykoven piirissä. Tšaplyne sijaitsee linnuntietä noin 57 kilometriä piirikeskus Synelnykoven keskustasta ja 97 kilometriä aluekeskus Dniprosta itäkoilliseen.
Ukrainan tilastokeskus arvioi taajaman väkiluvuksi 3 655 asukasta vuoden 2021 alussa. Ukrainan vuonna 2020 tehdyn aluehallintouudistuksen jälkeen kuulunut Synelnykoven piiriin. Aiemmin se oli osa Vasylkivkan piiriä. Vasylkivka sijaitsee linnuntietä 19 kilometriä Tšaplynesta länsiluoteeseen.
Venäjä teki 24. elokuuta 2022 laittoman hyökkäyssotansa osana ainakin 25 ihmistä surmanneen ja 31:tä haavoittaneen ohjusiskun Tšaplynen rautatieasemalle ja aseman ympäristöön. Kuolonuhrien joukossa oli myös lapsia. Venäjä myönsi tehneensä iskun Iskander-ohjuksella, mutta väitti lausunnossaan surmanneensa sillä yli 200 ukrainalaista sotilasta ja tuhonneensa 10 sotilaallista laitetta. Väitteelle Venäjä ei kuitenkaan esittänyt mitään faktuaalisia näyttöjä. Iskun jälkeen paikalla ollut Assosiated Pressin toimittaja sen sijaan totesi, ettei hän ollut nähnyt uhrien joukossa yhtään sotilasta, vaan kaikki olivat siviilejä.
Vaahteraliigan kausi 2020

Vaahteraliigan kausi 2020 oli Vaahteraliigan 41. kausi. Koronaviruspandemian vuoksi kausi pelattiin lyhennettynä heinäkuun lopusta alkaen. Sarjaan osallistui kuusi joukkuetta, jotka pelasivat yksinkertaisen runkosarjan. Kuopio Steelers voitti runkosarjan ja pudotuspeleissä sarjan mestaruuden katkaisten Helsinki Roostersin mestaruusputken. Mestaruus oli Steelersin ensimmäinen.
Kauden parhaana pelaajana palkittiin Wasa Royalsin laitahyökkääjä Alpha Jalloh.
Kenttätykistörykmentti 10

Kenttätykistörykmentti 10 voi tarkoittaa seuraavia Suomen puolustusvoimien tykistöyksikköjä:
Knud Erik Kirkegaard

Knud Erik Kirkegaard (s. 17. toukokuuta 1942 Sevel) on tanskalainen konservatiivisen kansanpuolueen poliitikko. Hän on istunut kansankäräjillä vuosina 1984–1994 ja 1997–2005 sekä toiminut Tanskan työministerinä vuosina 1989–1993. Koulutukseltaan hän on opettaja.
Luksustelttailu

Luksustelttailu (myös glamping tai glamorous camping) on 2020-luvun alussa yleistynyt trendi, joka tarkoittaa käytännössä telttailua mukavuuksin. Luksustelttailua tarjotaan usein palveluna hotelliyön ja telttamajoituksen yhdistelmänä. Luksusteltta on usein seisomakorkeuksinen ja varustettu esimerkiksi sängyllä, WC:llä ja muilla mukavuuksilla..
Thorvald Lammers

Thorvald Amund Lammers (15. tammikuuta 1841 Modum – 8. helmikuuta 1922 Aker) oli norjalainen säveltäjä, kuoronjohtaja ja oopperalaulaja, äänialaltaan baritoni.
Lammers opiskeli oikeustiedettä silloisessa Christianiassa ja sai sikäläisestä yliopistosta kandidaatin arvon vuonna 1865. Hän alkoi omistautua kasvavassa määrin musiikille; laulua hänelle opettivat Fritz Arlberg Tukholmassa vuonna 1870 ja Francesco Lamperti Milanossa vuonna 1871. Lammers teki ensiesiintymisensä Christianian teatterissa vuonna 1873 Oroverson roolissa Vincenzo Bellinin oopperassa "Norma". Hän työskenteli teatterissa vuosina 1874–1877. Vuonna 1879 hän perusti oratoriokuoron Korforeningen (vuodesta 1902 Cæciliaforeningen), jota hän johti vuoteen 1909 saakka. Lammersille myönnettiin vuonna 1899 valtion taiteilijapalkka.
1890-luvulla Lammers alkoi aktiivisesti edistää norjalaisen kansanmusiikin tuntemusta. Sitä hän myös esitti useissa konserteissa, osaksi vaimonsa Mally Lammersin (o.s. Sars) kanssa.
Lammersin sävellyksiin kuuluu muun muassa oratorio "Fred" Bjørnstjerne Bjørnsonin sanoihin (1922) ja useita lauluja. Vuonna 1912 Lammers julkaisi kirjan "Store musikere". Hänet ja hänen vaimonsa on haudattu Vår Frelsers gravlundiin Osloon.
Aleksandar Stoimenov

Aleksandar Stoimenov (s. 2004 Varna) on bulgarialainen kevytsarjan karateka. Hän on Kyokushinin kaksinkertainen Euroopan mestari.
Kilpaura.
Stoimenov oli mukana syyskuussa 2017 Serbiassa, jossa hän saavutti Belgrade Trophy turnauksessa nuorten sarjassa hopeaa kumitessa ja katassa.
Stoimenov voitti 3. lokakuuta 2021 Turkissa järjestetyn kansainvälisen Cupin 16–17-vuotiaiden sarjan. Hän voitti myöhemmin samana kuukautena Kranevossa järjestetyn turnauksen. Stoimenov palkittiin myös parhaasta ottelutekniikasta. Seuraavaksi hän oli mukana marraskuussa 2021 nuorten EM-kilpailuissa Puolassa.
Euroopan mestaruus (2022).
Kesäkuussa 2022 hän oli ensimmäistä kertaa mukana aikuisten EM-kilpailuissa Bulgariassa, jossa hän saavutti Euroopan mestaruuden voitettuaan loppuottelussa Michał Kalmusin. Stoimenov voitti avauskierroksella Krystian Kalmusin ja muun muassa välierissä Carlos Dominguezin. Lokakuussa hän voitti Turkissa järjestetyn kansainvälisen Cupin. Hän voitti loppuottelussa Omar al-Duaijin. Stoimenov palkittiin myös parhaasta ottelutekniikasta.
Maaliskuussa 2023 Stoimenov voitti Balkanin mestaruuskilpailuissa kevytsarjan mestaruuden. Toukokuussa hän oli mukana Puolan EM-kilpailuissa puolustavana mestarina. Hän eteni kisoissa suoraan toiselle kierrokselle, jossa Stoimenov hävisi tuomariäänin Massimo Marzille. Marraskuussa hän oli mukana MM-kilpailuissa, jossa hän voitti avauskierroksella hallitsevan Yhdysvaltain mestarin Christian Buffaloen. Toisella kierroksella hän hävisi Japanin mestaruuskilpailun pronssimitalisti Soya Tanigawalle
José de Sousa

Jose Augusto Oliveira de Sousa (s. 25. helmikuuta 1974 Azambuja) on portugalilainen dartsinpelaaja. Hän debytoi PDC:n kisoissa vuonna 2012, ja on pelannut PDC:n alaisuudessa yhtäjaksoisesti vuodesta 2019 alkaen. 
Vuonna 2020 de Sousasta tuli ensimmäinen portugalilainen PDC:n major-turnauksen voittaja, kun hän voitti James Waden Grand Slam of Dartsin loppuottelussa. Samalla hän nousi ensimmäistä kertaa maailmanrankingin 16 parhaan joukkoon.
Radka Toneff

Radka Toneff (25. kesäkuuta 1952 Oslo – 21. lokakuuta 1982 Oslo) oli norjalainen jazzmusiikin laulaja-lauluntekijä ja yhtyeenjohtaja.
Toneffin isä oli bulgarialaistaustainen kansanlaulaja Toni Toneff (1914–1985) ja äiti pianoa soittanut Lilly-Ann Rivenes (1924–2009). Toneff varttui Kolbotnissa ja liittyi 1960-luvun loppupuolella Oslon Club 7:ssä kokoontuneisiin musiikkipiireihin. Hän tapasi muun muassa jazzmuusikot Erik ja Jon Balken sekä Jon Ebersonin, joista kukin vaikutti merkittävästi hänen musiikilliseen kehitykseensä. Toneff opiskeli vuosina 1971–1975 Oslon musiikkikonservatoriossa. Vuosina 1975–1980 hänellä oli oma kvintettinsä, jossa oli vaihtuva kokoonpano. Keskeisiä jäseniä olivat Arild Andersen, Jon Christensen, Svein Christiansen, Pål Thowsen, Jon Eberson ja Lars Jansson. Tänä aikana ilmestyivät Toneffin ensimmäiset levytykset: "Winter Poem" (1977) ja "It Don't Come Easy" (1979). Molemmat levytykset tuottivat Arild Andersen ja Lars Klevstrand; ensin mainitulla jousisovituksista vastasi Knut Riisnæs, ja jälkimmäisellä Toneff ensimmäistä kertaa kirjoitti lukuisia sanoituksia itse. Hänelle olivat silti yhä tärkeitä myös sellaiset sanoittajat kuin Nikki Giovanni ja Robert Creely. Vuonna 1977 Toneff sai laulajana Spellemannprisenin. Vuonna 1978 hän osallistui Ketil Bjørnstadin "Leve Patagonia" -albumiin.
1970-luvun lopussa Toneff aloitti työskentelyn duona Steve Dobrogoszin kanssa. Hän teki tämän kanssa kansainvälistä huomiota saavuttaneen albumin "Fairytales" (1982), joka saavutti kansainvälistä huomiota. Pian tämän jälkeen Toneff teki itsemurhan. Hän sai postuumisti Buddystatuettenin. Vuonna 1993 ilmestyi albumi "Live in Hamburg", jonka Toneff oli levyttänyt Onkel Pö -jazzklubilla maaliskuussa 1981. Yhtyeessä olivat mukana Andersen, Dobrogosz ja rumpali Alex Riel. Albumi sai ilmestyttyään Spellemannprisenin. Vuonna 2003 julkaistiin vielä kokoelmalevy "A Collection of Her Finest Moments", jolla ilmestyi yksi ennen julkaisematon kappale, "Some Time Ago". 
Toneffia muistetaan Jan Erik Voldin runossa "Der bjørketreet stod". Hänelle perustettiin myös muistosäätiö, joka on jakanut Radka Toneff Minneprisiä.
Joey DeFrancesco

Joey DeFrancesco (10. huhtikuuta 1971 Philadelphia, Pennsylvania – 25. elokuuta 2022) oli yhdysvaltalainen jazzmuusikko. Hän oli keskeinen vaikuttaja Hammond B3 -urkujen elvyttämisessä jazzmusiikin instrumenttina, mutta vaikutti myös trumpetistina ja laulajana. DeFrancesco teki yhteistyötä muiden muassa isänsä, jazzurkuri ”Papa” John DeFrancescon sekä Miles Davisin, Jimmy Smithin, Larry Coryellin, Jimmy Cobbin, Bobby Hutchersonin, David Sanbornin, Benny Golsonin, George Bensonin, Jason Brownin, Dan Wilsonin, Troy Robertsin, Van Morrisonin, Michael Oden, Billy Hartin, Sammy Figueroan ja Pharoah Sandersin kanssa. Hän teki omalla nimellään yli 30 albumia, mutta oli myös kysytty sideman.
DeFrancesco aloitti pianonsoiton 4-vuotiaana, mutta siirtyi isänsä instrumenttiin. Hän eteni finalistiksi Thelonious Monk -jazzpianokilpailussa. DeFrancesco esiintyi hyvän vastaanoton saaneilla Miles Davisin albumeilla "Live Around the World" ja "Amandla" ennen solistina tekemäänsä levytyssopimusta Columbia Recordsin kanssa. Vuonna 1989 ilmestyi hänen debyyttialbuminsa "All of Me". Hän teki neljä muutakin albumia Columbia Recordsille. Tämän jälkeen hän teki muun muassa laajaa yhteistyötä kitaristi John McLaughlinin kanssa. Columbian ohella DeFrancesco levytti useille muillekin levy-yhtiöille.
DeFrancesco oli viisinkertainen Grammy-ehdokas. Hän kuoli 51-vuotiaana sydäninfarktiin.
Kansunkuusi

Kansunkuusi ("Picea neoveitchii") on mäntykasvien (Pinaceae) heimoon, kuusien ("Picea") sukuun kuuluva kasvilaji. Se on Kiinassa kasvava uhanalainen havupuulaji.
Kansunkuusi on korkeimmillaan noin 15 metriä korkeaksi kasvava puu, jonka rinnankorkeusläpimitta voi olla suurimmillaan noin puoli metriä. Puun kaarna on harmahtavaa, joskin nuoret oksat ovat aluksi kellertäviä tai hieman ruskeita, mutta muuttuvat toisena kasvuvuotenaan harmaiksi tai kellanharmaiksi. Neulaset ovat kaarevia, teräväkärkisiä ja poikkileikkaukseltaan nelikulmaisia. Neulasten pituus on 1,5–2,5 cm ja halkaisija noin 2 mm. Neulasissa on jokaisella sivulla neljästä seitsemään ilmarakojuovaa. Kävyt ovat aluksi vihreitä, mutta muuttuvat kypsyessään ruskeiksi, joskus harvoin kellanvihreiksi. Kävyt ovat lähes lieriömäisiä, 8–14 cm pitkiä ja halkaisijaltaan 5–6,5 cm. Kansunkuusen pölytys tapahtuu toukokuussa ja siemenet kypsyvät syys–lokakuussa. Siemenet ovat 5–6 mm pitkiä sekä noin 3,5 mm leveitä ja niissä on noin 1 cm pitkä, muodoltaan vastapuikea lenninsiipi.
Kansunkuusta kasvaa siellä täällä vuorten rinteillä, jokilaaksoissa sekä kivikoissa 1300–2000 metriä merenpinnan yläpuolella. Kansunkuusta kasvaa Kiinassa Gansun, Henanin, Hubein, Shaanxin, Shanxin ja Sichuanin maakunnissa.
Kansunkuusesta saatavaa puutavaraa käytetään muun muassa rakentamiseen, huonekaluihin sekä selluteollisuudessa.
TJS Opintokeskus

TJS Opintokeskus on Toimihenkilöjärjestöjen Sivistysliitto ry:n ylläpitämä vapaan sivistystyön oppilaitos. Toimihenkilöjärjestöjen Sivistysliiton jäseniä ovat palkansaajakeskusjärjestöt Akava ja STTK.
TJS Opintokeskus tuottaa palkansaajakeskusjärjestö Akavalle ja STTK:lle sekä niiden ammattiliitoille ja ammattiliittoihin kuuluville alayhdistyksille koulutuksia. Koulutusten kohderyhmiä ovat yhdistysten hallitusten luottamustoimiset ja aktiivitoimijat, henkilöstön edustajat, kuten luottamusmiehet ja työsuojeluvaltuutetut, sekä ammattiliittojen työntekijät ja jäsenet. Koulutusten tehtävä on edistää toimijuutta työelämässä.
TJS Opintokeskus jakaa valtion taloudellista tukea akavalaisten ja STTK:laisten järjestöjen koulutuksiin. Tätä tukea kutsutaan TJS-tueksi.
TJS Opintokeskus myös tuottaa ja julkaisee omalla tai hankerahalla toimihenkilöliikkeen historiaan liittyviä artikkeleita ja tutkimuksia.
Perustamisajankohta ja hallinto.
Toimihenkilöjärjestöjen Sivistysliitto (TJS) ry:n perustamiskokous pidettiin Finlandia-talolla 12.12.1978. Perustamiskirjan allekirjoittivat edustajat kolmesta toimihenkilökeskusjärjestöstä. Järjestöt olivat Toimihenkilö- ja Virkamiesjärjestöjen Keskusliitto TVK ry, Suomen Teknillisten Toimihenkilöjärjestöjen Keskusliitto STTK ry ja Akava ry. Sivistysliitto puolestaan sai valtioneuvostolta luvan oman opintokeskuksen perustamiseen 18.10.1979. TJS Opintokeskus aloitti toimintansa vuoden 1980 alusta.
Toimihenkilöjärjestöjen Sivistysliiton hallitus sekä samalla TJS Opintokeskuksen johtokunta koostuu akavalaisten ja STTK:laisten liittojen edustajista. Puheenjohtajia on kaksi, I puheenjohtaja ja II puheenjohtaja. I ja II puheenjohtaja vaihtuvat vuorovuosittain Akavan ja STTK:n välillä. Kolmas perustajajärjestö TVK meni konkurssiin vuonna 1992.
Koyamankuusi

Koyamankuusi ("Picea koyamae") on mäntykasvien (Pinaceae) heimoon, kuusien ("Picea") sukuun kuuluva kasvilaji. Se on ainavihanta havupuu, joka voi kasvaa luontaisessa ympäristössään noin 20 metriä korkeaksi. Latvus on kapean kartiomainen, mutta tuuhea, ja oksien kärjet ovat ylöspäin siirottavia. Neulaset ovat oksissa hyvin tiiviisti ja ne ovat nelisärmäisiä, 7–12 mm pitkiä sekä halkaisijaltaan noin 1,5 mm. Neulasten yläpinnoilla on kahdesta neljään heikosti erottuvaa ilmarakojuovaa, mutta alapinnoilla on viidestä kahdeksaan selvästi erottuvaa ilmarakojuovaa. Kävyt ovat lieriömäisiä tai soikeita, 4–10 cm pitkiä ja aluksi vaaleanvihreitä, mutta muuttuvat kypsyessään kiiltävänruskeiksi.
Koyamankuusi kasvaa luontaisena Japanissa, jossa se on harvinainen puulaji. Puita on jäljellä vain muutama sata yksilöä Yatsuga-taken vuoristossa, missä niitä kasvaa 10–20 puun pieninä metsiköinä tai muiden puiden seassa pohjoista kohti olevilla rinteillä 1500–2000 metrin korkeudessa.
Koyamankuusi on nimetty japanilaisen kasvitieteilijän Mitsuo Koyaman mukaan. Hän löysi lajin vuonna 1911.
Jumalia paossa

Jumalia paossa on suomalaisen power metal -yhtyeen Heavy Metal Perseen kolmas pitkäsoitto, joka julkaistiin 7. lokakuuta 2022. Albumin julkaisee maailmanlaajuisesti Stormspell Recordsin, Suomessa julkaisusta vastaa yhtye itse. Albumin ensimmäinen single “Velhojen vesuri“ on esiosa yhtyeen ”Legenda taikamiekasta” -kappaleelle. ”Kotikylää kohti” -kappaleesta on musiikkivideo. Albumista julkaistiin vinyyliversio 14. huhtikuuta 2023.
Niklas Piensoho

Niklas Piensoho (14. lokakuuta 1964 Västerås) on ruotsalainen seurakunnanjohtaja, helluntaipastori ja kristillinen kirjailija. Piensoho on Pohjoismaiden suurimman vapaaseurakunnan, Tukholman Filadelfia-seurakunnan johtaja. Piensoho on toiminut pastorina 24-vuotiaasta lähtien, ja hänellä on vapaakirkollinen tausta. Aikaisemmin hän on työskennellyt myös Ruotsin lähetyskirkon palveluksessa sekä Ruotsin valtiopäivien rukousryhmän pastorina. Piensoho on julkaissut yhteensä kahdeksan kirjaa.
LP-Verksamheten

LP-Verksamheten (aik. "Lewi Pethrus Stiftelse för filantropisk verksamhet") on ruotsalainen sosiaalihuoltoa ja -hoitoa valtakunnallisesti tarjoava yritys. LP:llä on toimintaa noin 80 paikkakunnalla ympäri Ruotsia. Yrityksen pääomistaja on ruotsalainen helluntailiike.
Historia.
Säätiön toiminta alkoi vuonna 1951 Lewi Pethruksen ja Erik Edinin kohtaamisesta. Alkoholismista parannukseen johtaneen pelastustyön pohjalta aloitettiin Lewi Pethruksen nimeä kantava, huumeita ja alkoholinkäyttöä ehkäisevä avustustoiminta. Järjestön kautta syntyi hoitokoteja ympäri Ruotsia.
Charlbi Dean

Charlbi Dean (5. helmikuuta 1990 Kapkaupunki – 29. elokuuta 2022 New York) oli eteläafrikkalainen näyttelijä ja malli.
Dean esitti Yayan roolin Ruben Östlundin elokuvassa "Triangle of Sadness", joka voitti toukokuussa 2022 Cannesin elokuvajuhlien Kultaisen palmun. Ennen tätä hänet tunnettiin parhaiten Syoniden roolista sarjassa "Black Lightning". Dean esiintyi myös elokuvissa "Spud" (2010) ja "Don't Sleep" (2017). Mallina Dean työskenteli lapsesta saakka. Hänen valokuviaan julkaistiin lehdissä "British Vogue", "Tatler", "Gentlemen's Quarterly" ja "Cosmopolitan".
Dean loukkaantui vuonna 2009 vakavasti silloisen poikaystävänsä, malli Ashton Schnehagen kanssa auto-onnettomuudessa. Hän selvisi leikkauksella, jossa hänen pernansa jouduttiin poistamaan. 8. huhtikuuta 2022 hän meni kihloihin malli Luke Volkerin kanssa. Dean kuoli 32-vuotiaana newyorkilaisessa sairaalassa bakteerin aiheuttamaan verenmyrkytykseen, joka oli komplikaatio aiemmassa auto-onnettomuudessa poistetun pernan puuttumisesta.
Harjassaniaiset

Harjassaniaiset ("Trichomanes") on sammalsaniaiskasveihin kuuluva laajasti levinnyt kasvisuku, jonka lajeja esiintyy kaikissa maanosissa. Siihen kuuluu noin 275 lajia. Suvun rajaamisesta on kuitenkin eri tulkintoja, sillä Plants of the World Onlinen mukaan harjassaniaisiin yhdistettäviä sukuja, muun muassa kalvosaniaiset ("Abrodictyum"), tossusaniaiset ("Crepidomanes"), kelmusaniaiset ("Didymoglossum") ja korusaniaiset ("Vandenboschia"), voidaan pitää eri sukuinakin.
Joe E. Tata

Joseph Evan "Joe" Tata (13. syyskuuta 1936 Bronx – 25. elokuuta 2022 Woodland Hills, Kalifornia) oli yhdysvaltalainen näyttelijä ja ääninäyttelijä. Hänet tunnettiin parhaiten Peach Pit -ravintolan hyväluontoisen omistajan Nat Bussichion roolista televisiosarjassa "Beverly Hills 90210". Hän esiintyi sarjassa koko sen ajan vuosina 1990–2000.
Tatan isä oli vaudeville-esiintyjä John Lucas. Tata esiintyi ensimmäisessä televisioroolissaan vuonna 1960. Viimeisen roolisuorituksensa hän teki vuonna 2014. Tata sai Alzheimerin taudin diagnoosin vuonna 2018.
Alakulttuuritalo

Alakulttuuritalo (lyh. AKT) on suomalainen vuonna 2020 perustettu riippumaton levy-yhtiö . 
Vuosina 2016-2018 Alakulttuuritalo oli Helsingin Kulttuuritalolla toiminut klubi. Klubin perustajat DJ Juha Dallas ja muusikko Okko Nuotio perustivat levy-yhtion Dallasin saatua projektille Taiteen edistämiskeskuksen korona-apurahaa kesäkuussa 2020 . Vuonna 2024 Dallas hoitaa levy-yhtiön toimintaa itsenäisesti.
Alakulttuuritalon julkaisut 2020-2024.
Alakulttuuritalo on julkaissut musiikkia useilta suomaisilta yhtyeiltä ja artisteilta, kuten Underwater Sleeping Society, Ester Nuori Leppä, Felabay, Vilunki 3000, Business City, Eräkoira, Jericho Fuzz, Okko Nuotio, LI/ON, Ihmeauto, J. Tala, Juho Viljanen, Oula Susi, Discoteca Fatale, Nakari, Smutzig Robot, Masentunut Huomenna, Kokoege, Hellä Hermanni, The Unisex, Like Swans, Paha vaanii, Future Ark, M75!, Pekka Toivonen Ensemble, Essi Leppänen systeemi, 20 000 Hz, Dallaus, Iida Niini, Like an Astronaut, Sara P ja Maan Tomu. 
Jimi Pythonin vuonna 2023 julkaisema Evolution oli Alakulttuuritalon sadas digijulkaisu .
ORP Ślązak (2015)

ORP Ślązak (runkonumero 241) on Puolan merivoimien vuonna 2015 vesillelaskettu ulkovartiolaiva.
Valmistus.
Alus tilattiin Gdynian laivastontelakalta, missä köli laskettiin 28. marraskuuta 2001.
Alus oli alun perin tarkoitus olla Gawron-korvettiluokan eli Projekti 621:n ensimmäinen alus, mutta projektin peruuntumisen jälkeen aluksen keskeneräinen runko muutettiin ulkovartiolaivaksi. Se laskettiin vesille 2. kesäkuuta 2015 ja otettiin palvelukseen 28. marraskuuta 2019. "Ślązakin" nimi tarkoittaa sleesialaista.
Palvelus.
Alus on palveluksessa Gdynia-Oksywien laivastotukikohdassa Puolan merivoimien 3. laivueessa.
Joutsan työväentalo

Joutsan työväentalo eli Yhteispirtti on Joutsan keskustan tuntumassa sijaitseva työväentalo, joka on rakennushistoriallisesti arvokas. Työväentalon omistaa Joutsan työväenyhdistys ja se edustaa työväentalorakentamiselle ominaista rakennustyyppiä.
Historia.
Työväentalo valmistui vuonna 1908. Ensimmäinen laajennus tehtiin jo vuonna 1912. Talon koko on 270 neliömetriä ja sillä on oma tontti, joka on noin 4100 neliömetriä. Taloa remontoitiin 1980-luvun lopulla. Vuosina 2009-2018 on tehty kolme isoa kunnostusta, joihin on saatu ESR-rahoitusta. Tällöin on uusittu kaikki talotekniikka, parannettu energiatehokkuutta sekä uusittu mm. ulkovuoraus ja lämmöneristys sekä katto. Taloon on rakennettu inva-wc. Työt on tehty enimmäkseen talkoilla. Talon lämmitysjärjestelmänä on suora sähkölämmitys ja kolme ilmalämpöpumppua.
Rakennus.
Talossa on sali, keittiö, eteinen ja sosiaalitilat sekä yläkerrassa 70 neliön asunto. Ulkorakennuksessa on autotalli, varasto, sauna ja 32 neliön asunto. 
Toimintaa työväentalolla.
Talon asunnot on vuokrattu yksityishenkilöille. Salia ja kahviota vuokrataan perhejuhliin, kokouksiin, konsertteihin ja tansseihin. Salia käyttävät iltaisin kansalaisopisto ja päivisin Joutsan lukio.
Vesangan työväentalo

Vesangan työväentalo on Jyväskylässä Vesangan taajamassa sijaitseva työväentalo, joka on rakennushistoriallisesti arvokas. Talo sijaitsee mäellä rautatien ja 23-tien välissä. Talo edustaa työväentalorakentamiselle ominaista rakennustyyppiä.
Vesangan työväentalon omistaa nykyään Palokan Sosialidemokraatit ry Vesangan työväenyhdistyksen lopetettua toimintansa.
Historiaa.
Vesangan työväenyhdistys on perustettu 1906. Aluksi tontti vuokrattiin kunnalta, myöhemmin tontti ostettiin omaksi. Tontti oli aluksi kooltaan 5 000 m², mutta myöhemmin paikallistie lohkaisi siitä osan ja nykyinen tontti on noin 3 500 m². Talo tehtiin lähinnä talkoilla ja se valmistui vuonna 1920. Vuonna 1948 rakennettiin vahtimestarille asunto yläkertaan.
Työväentalolla on toiminut näyttämö ja sitä on vuokrattu eri järjestöille sekä yksityisille huvitarkoituksiin. Myös omia huvitilaisuuksia ja tanssi-iltoja on pidetty runsaasti. 1950- ja 1960-luvuilla on esitetty kiertäviä elokuvia. Sen jälkeen toiminta on hiipunut ja taloa on vuokrattu eri yrittäjille. Urheiluseura Vesalle rakennettiin tontille myös painikämppä. Tämä jouduttiin purkamaan tiejärjestelyjen tieltä.
Vuokralaisina talolla ovat olleet puusepänverstas, Pakkasen ruumisarkkuliike, Taipaleen puusepänverstas ja Kintaudelta hirssimökkien tekijä. Talo oli välillä TPSL:n hallussa.
Vuonna 2004 talo vuokrattiin Vesangan kyläyhdistykselle kahdeksikymmeneksi vuodeksi. Yhdistys remontoi talon EU-rahoituksen turvin. Taloon uusittiin lattiat, wc-tilat, keittiö ja lämpöeristys sekä rakennettiin ilmanvaihto ja uusi vesikatto. 
Rakennus.
Talossa on juhla- ja kokoussali sekä upotettu näyttämö, keittiö, kanttiini, vesivessa, inva-wc ja luiska sivuovesta. Vesanka ja Vesangan Kyläyhdistys.
Toimintaa työväentalolla.
Kylätalo Rientolan nimellä taloa on vuokrannut vuodesta 2021 lähtien Palokan Sosialidemokraatit ry. Vesanka ja Vesangan Kyläyhdistys (yhdistysavain.fi)
Serpentiinitähdet

Serpentiinitähdet (Euryalida, synonyymi Euryalae) on käärmetähtiin kuuluva lahko. Lahkon lajeja tavataan enimmäkseen syvistä merivesistä.
Taksonomia ja anatomia.
Serpentiinitähtien ja muiden käärmetähtien luokittelu on muutoksessa. Nykyään lahkoon luetaan kolme heimoa, joihin kuuluu yhteensä noin 50 sukua ja 190 lajia. Aikaisemmin lahkoon luettiin kuuluvaksi myös heimo Ophiomyxidae, jolloin lahkon tieteellinen nimi oli Phrynophiurida. Serpentiinitähtien keskuslevystä lähtee sädehaaroja, jotka voivat olla pensasmaisesti haaroittuneita. Sädehaarojen pituus ja paksuus vaihtelee heimoittain. Serpentiinitähtien iho on paksu ja siinä voi olla ossikkeleista muodostuneita nystyjä ja piikkejä.&gt; 
Levinneisyys ja elintavat.
Suurin osa serpentiinitähdistä elää syvissä vesissä, mutta myös matalien vesien lajeja tunnetaan. Lahkon lajit suodattavat ravinnokseen planktonia ja monet elävät symbioosissa mustakorallien kanssa.
There’d Better Be a Mirrorball

There’d Better Be a Mirrorball on brittiläisen rockyhtye Arctic Monkeysin kappale, joka julkaistiin ensimmäisenä singlenä yhtyeen seitsemänneltä studioalbumilta "The Car" 30. elokuuta 2022. Kappaleelle kuvattiin musiikkivideo, joka julkaistiin videopalvelu YouTubessa.
Kappale on yhtyeen laulaja Alex Turnerin kirjoittama. Sitä on kuvattu jazz- ja James Bond -tyyliseksi balladiksi. Jotkin kriitikot ovat myös nähneet siinä yhtäläisyyksiä 1960-luvun popmusiikkiin.
Listasijoitukset.
Lähde:
Pedot lähikuvassa - Bengalintiikeri

Pedot lähikuvassa – Bengalintiikeri () on vuonna 2005 julkaistu bengalintiikereistä kertova luontodokumenttielokuva. Se on kolmas osa 26-osaisesta luontodokumenttisarjasta "Pedot lähikuvassa". Elokuvaa on kuvannut luontokuvaaja Mike Herd. 
Sisältö.
Elokuvassa seurataan paikallisissa asukkaissa kauhua herättävien bengalintiikerien (myös intiantiikeri) elämää Bengalinlahden mangrovemetsissä. Siinä tutkitaan kahden tiikeriperheen elämää.
Suosio.
Alun perin Yhdysvalloista peräisin olevaa dokumenttielokuvaa on levitetty Suomessa pääosin DVD:nä "Tieteen Kuvalehden" mukana tulleena ilmaislahjana. Elokuva on tullut Suomessa tunnetuksi muun muassa tubettaja ”niilo22:n” eli Mikael Kosolan YouTube-videoista. Eräässä videossa hän kertoi pitäneensä tuosta elokuvasta, minkä jälkeen hänen katsojansa alkoivat lähettää hänelle lisää samanlaisia. Hän on myös hankkinut aiheeseen liittyvän tatuoinnin. 
Elokuvan DVD:tä pidetään yleisesti arvottomana ja turhana esineenä. DVD:tä on kuvailtu eräänlaiseksi ilmaistuotteiden myynti-ilmiöksi, jota kaupataan usein suomalaisilla kirpputoreilla.
Viron evankelinen allianssi

Viron Evankelinen Allianssi () on vuonna 1991 perustettu evankelis-kristillinen verkosto, joka yhdistää virolaisia evankelis-kristillisiä järjestöjä ja kirkkokuntia. Järjestö syntyi syksyllä 1991 Kohtla-Nõmmessa järjestetyssä konfrenssissa. Viron Evankelinen Allianssi kuuluu osaksi Euroopan Evankelinen Allianssia.
Laikkuluola-ahven

Laikkuluola-ahven ("Lepidiolamprologus attenuatus") on kirjoahventen (Cichlidae) heimoon kuuluva kalalaji. Sitä pidetään akvaariokalana.
Laikkuluola-ahven voi kasvaa enintään 15 senttimetrin mittaiseksi. Sen kyljissä on kaksi riviä tummia täpliä, joista varsinkin keskimmäinen on hyvin erottuva.
Laikkuluola-ahventa tavataan kotoperäisenä Tanganjikajärvessä, missä se on laajalle levinnyt koko rantavyöhykkeellä. Laji elää noin 23–27 asteen lämpöisessä vedessä. Laikkuluola-ahven on lihansyöjä ja käyttää ravinnokseen kaloja sekä selkärangattomia.
Kansainvälinen luonnonsuojeluliitto IUCN on luokitellut laikkuluola-ahvenen elinvoimaiseksi lajiksi. Lajin uhkia ovat sedimentaatio ja voimakas kalastuspaine.
Xiaomi Redmi Note 8T

Xiaomi Redmi Note 8T on Xiaomin 26. syyskuuta 2019 julkaisema älypuhelin, jossa on esiasennettuna Android 9 (Pie) Xiaomin MIUI-käyttöliittymällä.
Tekniset tiedot.
Muotoilu.
Xiaomi Redmi Note 8T -älypuhelimessa on 6,3-tuumainen täysteräväpiirtonäyttö 19,5:9-kuvasuhteella.
Fyysiset osat.
Laitteesta löytyy 2 gigahertsin kahdeksanydinsuoritin. Laitteessa on 3 gigatavua RAM-muistia ja 32 tai 64 gigatavua sisäistä muistia mallista riippuen.
Kamerat ja multimedia.
Laitteessa on neljä takakameraa. Pääkameran tarkkuus on 48 megapikseliä, toinen kamera on 8 megapikseliä (ultralaajakulmakamera), kolmas kamera on 2 megapikseliä (syvyystietokamera) ja neljäs kamera on 2 megapikseliä (makrokamera). Etukameran tarkkuus on 13 megapikseliä.
Videokuvaus voidaan tehdä 2160p (4K) -resoluutiolla 30 fps, 1080p (täysteräväpiirto) -resoluutiolla 120 fps sekä 720p (teräväpiirto) -resoluutiolla 240 fps.
Ohjelmisto.
Julkaisuhetkellä laitteessa oli esiasennettuna Android 9 Xiaomin MIUI-käyttöliittymällä.
Xiaomi Redmi Note 8 Pro

Xiaomi Redmi Note 8 Pro on Xiaomin 26. syyskuuta 2019 julkaisema älypuhelin, jossa on esiasennettuna Android 9 (Pie) Xiaomin MIUI-käyttöliittymällä.
Tekniset tiedot.
Näyttö.
Xiaomi Redmi Note 8 Pro -älypuhelimessa on 6,5-tuumainen täysteräväpiirtonäyttö 19,5:9-kuvasuhteella.
Fyysiset osat.
Laitteesta löytyy 2 gigahertsin kahdeksanydinsuoritin. Laitteessa on 6 gigatavua RAM-muistia ja 64 tai 128 gigatavua sisäistä muistia mallista riippuen.
Kamerat ja multimedia.
Laitteessa on neljä takakameraa. Pääkameran tarkkuus on 64 megapikseliä, toinen kamera on 8 megapikseliä (ultralaajakulmakamera), kolmas kamera on 2 megapikseliä (makrokamera) ja neljäs kamera on 2 megapikseliä (syvyystietokamera). Etukameran tarkkuus on 20 megapikseliä.
Videokuvaus voidaan tehdä 2160p (4K) -resoluutiolla 30 fps, 1080p (täysteräväpiirto) -resoluutiolla 120 fps sekä 720p (teräväpiirto) -resoluutiolla 960 fps.
Ohjelmisto.
Julkaisuhetkellä laitteessa oli esiasennettuna Android 9 Xiaomin MIUI-käyttöliittymällä.
Xiaomi Redmi Note 9S

Xiaomi Redmi Note 9S on Xiaomin 7. huhtikuuta 2020 julkaisema älypuhelin, jossa on esiasennettuna Android 10 Xiaomin MIUI-käyttöliittymällä.
Tekniset tiedot.
Muotoilu.
Xiaomi Redmi Note 9S -älypuhelimessa on 6,7-tuumainen täysteräväpiirtonäyttö 20:9-kuvasuhteella.
Fyysiset osat.
Laitteesta löytyy 2,3 gigahertsin kahdeksanydinsuoritin. Laitteessa on 4 gigatavua RAM-muistia ja 64 tai 128 gigatavua sisäistä muistia mallista riippuen.
Kamerat ja multimedia.
Laitteessa on neljä takakameraa. Pääkameran tarkkuus on 48 megapikseliä, toinen kamera on 8 megapikseliä (ultralaajakulmakamera), kolmas kamera on 5 megapikseliä (makrokamera) ja neljäs kamera on 2 megapikseliä (syvyystietokamera). Etukameran tarkkuus on 16 megapikseliä.
Videokuvaus voidaan tehdä 2160p (4K) -resoluutiolla 30 fps, 1080p (täysteräväpiirto) -resoluutiolla 120 fps sekä 720p (teräväpiirto) -resoluutiolla 960 fps.
Ohjelmisto.
Julkaisuhetkellä laitteessa oli esiasennettuna Android 10 Xiaomin MIUI-käyttöliittymällä.
Ritva Oksanen (vuoden 1973 albumi)

Ritva Oksanen on näyttelijä-laulaja Ritva Oksasen studioalbumi vuodelta 1973. Raimo Henrikssonin tuottama albumi koostuu suomalaisten säveltäjien ja sanoittajien alkuperäiskappaleista. Ne kaikki on sovittanut studioyhtyettä johtava kapellimestari Antti Hyvärinen.
Xiaomi Redmi Note 9 Pro

Xiaomi Redmi Note 9 Pro on Xiaomin 5. toukokuuta 2020 julkaisema älypuhelin, jossa on esiasennettuna Android 10 Xiaomin MIUI-käyttöliittymällä.
Tekniset tiedot.
Muotoilu.
Xiaomi Redmi Note 9 Pro -älypuhelimessa on 6,7-tuumainen täysteräväpiirtonäyttö 20:9-kuvasuhteella.
Fyysiset osat.
Laitteesta löytyy 2,3 gigahertsin kahdeksanydinsuoritin. Laitteessa on 6 gigatavua RAM-muistia ja 64 tai 128 gigatavua sisäistä muistia mallista riippuen.
Kamerat ja multimedia.
Laitteessa on neljä takakameraa. Pääkameran tarkkuus on 64 megapikseliä, toinen kamera on 8 megapikseliä (ultralaajakulmakamera), kolmas kamera on 5 megapikseliä (makrokamera) ja neljäs kamera on 2 megapikseliä (syvyystietokamera). Etukameran tarkkuus on 16 megapikseliä.
Videokuvaus voidaan tehdä 2160p (4K) -resoluutiolla 30 fps, 1080p (täysteräväpiirto) -resoluutiolla 120 fps sekä 720p (teräväpiirto) -resoluutiolla 960 fps.
Ohjelmisto.
Julkaisuhetkellä laitteessa oli esiasennettuna Android 10 Xiaomin MIUI-käyttöliittymällä.
Xiaomi Redmi Note 9

Xiaomi Redmi Note 9 on Xiaomin toukokuussa 2020 julkaisema älypuhelin, jossa on esiasennettuna Android 10 Xiaomin MIUI-käyttöliittymällä.
Tekniset tiedot.
Näyttö.
Xiaomi Redmi Note 9 -älypuhelimessa on 6,5-tuumainen täysteräväpiirtonäyttö 19,5:9-kuvasuhteella.
Fyysiset osat.
Laitteesta löytyy 2 gigahertsin kahdeksanydinsuoritin. Laitteessa on 3 gigatavua RAM-muistia ja 64 tai 128 gigatavua sisäistä muistia mallista riippuen.
Kamerat ja multimedia.
Laitteessa on neljä takakameraa. Pääkameran tarkkuus on 48 megapikseliä, toinen kamera on 8 megapikseliä (ultralaajakulmakamera), kolmas kamera on 2 megapikseliä (makrokamera) ja neljäs kamera on 2 megapikseliä (syvyystietokamera). Etukameran tarkkuus on 13 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps sekä 720p (teräväpiirto) -resoluutiolla 120 fps.
Ohjelmisto.
Julkaisuhetkellä laitteessa oli esiasennettuna Android 10 Xiaomin MIUI-käyttöliittymällä.
Pyhä Bibiana

Pyhä Bibiana (myös Vivian, Viviana tai Vibiana; 300-luku– n. 361) oli roomalainen pyhimys ja marttyyri. Myös hänen isänsä Flavian, äitinsä Daphrosa ja siskonsa Demetria kuolivat marttyyreinä. Hän kuoli Julianus Apostatan vainoissa vastustettuaan prostitoiduksi pakottamista. Pappi nimeltä Johannes hautasi hänet lähelle Liciniuksen palatsia ja paavi Simplicius rakensi sinne basilikan hänen kunniakseen. Bibiana on epileptikkojen, mielisairaiden, naimattomien maallikkonaisten ja kidutusten uhrien suojeluspyhimys ja suojeluspyhimys krapulaa ja päänsärkyä vastaan. Hänen symboleitaan ovat pilari, puun oksa, tikari ja ruoska. Hänen muistopäiväänsä vietetään 2. joulukuuta. 
Bibianaa on muistettu roomalaiskatolisessa messussa seuraavanlaisella latinankielisellä kollehtarukouksella:
Hernán Büchi

Hernán Alberto Büchi Buc on chileläinen ekonomisti, joka toimi Augusto Pinochetin hallituksessa suunnittelu- ja finanssiministerinä. Büchin katsotaan kuuluneen Chicagon pojat -vaikuttajaryhmään, sillä hän opiskeli Yhdysvalloissa MBA-tutkinnon. Vuonna 1989 Büchi oli presidentin vaaleissa ehdokkaana mutta hävisi Patricio Aylwinille.
Poliittinen ura.
Ennen Chilen valtakunnan politiikkaan siirtymistä Büchi työskenteli erilaisissa johtotehtävissä valtion omistamissa yrityksissä. Hänen ensimmäinen poliittinen luottamustoimi oli alivaltiosihteeri Chilen valtiovarainministeriössä, jossa hän työskenteli eläkejärjestelmän yksityistämisen parissa työministeri José Piñeran kanssa. 
Büchi nimitettiin vuonna 1983 Augusto Pinochetin toimesta suunnitteluministeriksi. Chilen talous oli ajautumassa lamaan samana vuonna, mikä teki suunniteluministerin salkusta todella haastavan. Büchi kuitenkin miellytti työllään Pinochetia ja sai vuonna 1985 finanssiminsterin salkun. Pinochetin hallituskauden loppuessa vuonna 1989 Büchi pyrki presidentiksi, mutta hävisi vaalit Patricio Aylwinille.
M/S Finnsirius

M/S Finnsirius on Finnlines-varustamon autolautta, joka aloitti liikennöinnin syyskuussa 2023.
Rakentaminen.
Aluksen rakentaminen alkoi Kiinassa Weihaissa China Merchants Jinlingin telakalla 1. kesäkuuta 2021. Aluksen köli laskettiin 1. huhtikuuta 2022. Alus laskettiin vesille 30. elokuuta 2022.
Johns Creek

Johns Creek on kaupunki Yhdysvalloissa Georgian osavaltiossa. Sen väkiluku oli 82 453 vuonna 2020. Kaupunki sijaitsee Fultonin piirikunnassa. Johns Creek kuuluu Atlantan suurkaupunkialueeseen. Kaupunki perustettiin vuonna 2006. 
Väestö.
Vuonna 2020 Johns Creekin 82 453 asukkaasta valkoisia oli 49,0 %, aasialaisia 29,9 %, mustia 10,6 % ja alkuperäisasukkaita 0,2 %. Asukkaista 2,6 % kuului johonkin muuhun rotuun ja 7,8 % asukkaista kuului kahteen tai useampaan rotuun. Asukkaista 36,2 % puhui kotonaan jotain muuta kieltä kuin englantia ja 31,0 % asukkaista oli syntynyt ulkomailla.
Ybycuin kansallispuisto

Ybycuin kansallispuisto on luonnonsuojelualue Paraguayssa, 120 km pääkaupunki Asunciónista etelään. Siellä on sademetsää ja vesiputouksia, metsäkanalintuja ja paljon perhosia.
Puisto on suojeltu vuonna 1973.
Puisto on pinta-alaltaan verrattain pieni, 5000 ha, mutta edustaa Mata Atlânticaksi kutsuttua Atlantin rannikkosademetsää. Se on yksi parhaita paikkoja nähdä esimerkiksi värikkäitä sinitanssija-nimisiä lintuja. Kaikkiaan siellä on tavattu noin 300 lintulajia.
Ilmastonmuutos Havaijilla

Ilmastonmuutos Havaijilla nostaa ilman ja ympäröivien merialueiden lämpötiloja, merenpinnan korkeutta ja meren happamuustasoa. Meri Havaijin ympärillä on lämmennyt 1950-luvulta lähtien useita celsiusasteita jopa noin 180 metrin syvyydessä. Meren lämpeneminen ja happamuuden nousu on vaaraksi Havaijin koralliriutoille ja muille meren ekosysteemeille, joista osa elää vain Havaijilla. Korallien vaaleneminen on jo yleistynyt Havaijilla. Tyynenmeren happamuustaso on jo noussut 1980-luvulta lähtien 25 prosentilla, ja sen odotetaan nousevan 40–50 prosentilla vuoteen 2100 mennessä. 
1900-luvun aikana Havaijin sademäärä vähentyi, mikä vaikutti paitsi makean veden saatavuuteen joillain saarilla, myös maalla eläviin ekosysteemeihin. Myös jokien ja purojen vesimäärä on vähentynyt Havaijilla. Paikallisia maalla eläviä ekosysteemeitä saattavat uhata myös haitalliset vieraslajit, jotka sopeutuvat muuttuvaan ilmastoon paikallisia lajeja paremmin. Tutkijat eivät tiedä, tuleeko sademäärä vähentymään myös jatkossa. 
1960-luvulla alkanut merenpinnan kohoaminen Havaijilla on lisännyt osavaltiossa eroosiota ja uhannut rannikolla eläviä yhteisöjä ja rannikon rakennuskantaa. Rakennuskannan vahingoittuminen saattaa vähentää myös turismia, joka on Havaijille tärkeä rahanlähde. Toisaalta merenpinnan kohoaminen saattaa tehdä Havaijin luonnonuhista eli aalloista, hurrikaaneista ja tsunameista entistäkin vaarallisempia.
Ilmastonmuutoksen epäillään vaikeuttavan Havaijin alkuperäisväestön elämäntapaa, koska monet heistä elävät rannikolla ja koska kuivuus on uhaksi heidän perinteisille elintarvikkeilleen.
Iitin Tiltu

Iitin Tiltu on näyttelijä-laulaja Ritva Oksasen neljäs musiikkialbumi vuodelta 1974. Se koostuu seitsemästä amerikansuomalaisen Hiski Salomaan humoristisesta kupletista ja neljästä muusta samanhenkisestä, kansanomaisesta laulelmasta jotka kertovat 1900-luvun alkupuolen ajoista. Sovitukset on tehnyt studio-orkesteria johtava Antti Hyvärinen.
Ernani Bernardi

Ernani Bernardi (19. lokakuuta 1911 Standard, Illinois – 4. tammikuuta 2006) oli yhdysvaltalainen saksofonisti ja poliitikko.
Bernardi syntyi italialaisten maahanmuuttajien pojaksi ja varttui maatilalla. Hänen äitinsä kuoli synnytyksessä. Hänen isänsä soitti klarinettia ja opetti pojalleen puupuhaltimien soittoa. Bernardi lähti lapsuudenkodistaan 17-vuotiaana ja eteni musiikkiuralle. Hän soitti alttosaksofonia useissa aikansa big bandeissa. Vuosina 1961–1993 Bernardi istui kahdeksan kauden ajan Los Angelesin kaupunginvaltuuston jäsenenä.
Bernardi sai vuonna 1994 tähden Hollywood Walk of Famelle.
Hetman Sahaidatšnyi

Hetman Sahaidatšnyi (, runkonumero U130) oli vuonna 1992 vesille laskettu Ukrainan merivoimien Krivak-luokan fregatti, joka oli laivaston lippulaiva.
Valmistus.
Neuvostoliiton rajavartiolaitos tilasi aluksen Kertšin Zalivin telakalta, missä köli laskettiin 1991. Alus laskettiin vesille 29. maaliskuuta 1992 ja otettiin palvelukseen 2. huhtikuuta 1993 Ukrainan itsenäistyttyä 1991 Ukrainan laivastossa. Se on nimetty 1600-luvulla eläneen hetmani ja kasakkajohtaja Petro Konaševytš-Sahaidatšnyin mukaan.
Palvelus.
Palvelukseen otettaessa "Hetman Sahaidatšnyin" kotisatamana oli Sevastopol, mutta Venäjän vallattua Krimin 2014 kotisatamaksi vaihdettiin Odessa.
Alus vieraili muun muassa Algeriassa, Bulgariassa, Egyptissä, Georgiassa, Gibraltarilla, Israelissa, Portugalissa, Venäjällä ja Turkissa. Se osallistui 1994 Ranskassa Normandian maihinnousun 50-vuotisjuhlallisuuksiin.
Helmikuussa 2022 Venäjän hyökätessä Ukrainaan alus oli Mykolajivissa. Miehistö upotti aluksensa välttääkseen joutumisen venäläisjoukkojen käsiin.
Suklaameriahven

Suklaameriahven ("Cephalopholis boenak") on meriahventen (Epinephelidae) heimoon kuuluva indopasifisella merialueella tavattava kalalaji.
Koko ja ulkonäkö.
Suklaameriahven voi kasvaa noin 30 senttimetrin mittaiseksi (TL). Se on väritykseltään tavallisesti tummanruskea. Ruumiissa on osittain epäsäännöllisiä mustanruskeita pystyraitoja. Päässä on tummia silmän kohdasta ”säteileviä” juovia. Kiduskannen ylemmän ja keskimmäisen piikin välissä on musta täplä.
Suklaameriahvenella on kylkiviivallaan 46–51 suomua. Selkäevässään lajilla on yhdeksän piikkiruotoa ja 15–17 pehmeää ruotoa. Peräevässään suklaameriahvenella on kolme piikkiruotoa ja kahdeksan pehmeää ruotoa. Rintaevissään sillä on 15–17 ruotoa.
Levinneisyys ja elintavat.
Suklaameriahventa tavataan Afrikan itärannikolla, Madagaskarilla, Lakkadiiveilla, Intian ja Sri Lankan vesillä, Andamaanienmerellä ja lisäksi läntisellä Tyynellämerellä, missä sitä esiintyy alueella Riukiusaarilta ja Etelä-Kiinan mereltä Australian koillisrannikolle ja eteläiselle Korallimerelle ja idässä
Palaulle, Salomonsaarille ja Uuteen-Kaledoniaan asti. Sen elinympäristöjä ovat koralliriutat ja tasaiset hiekka- ja kivipohjat matalissa, korkeintaan 50 metrin syvyisissä vesissä. Lajin ravintoa ovat pääasiassa kalat ja äyriäiset. Laji saavuttaa sukukypsyyden keskimäärin kahdeksan senttimetrin mittaisena. Se on protogyyninen hermafrodiitti (yksilöt ovat aluksi naaraita mutta muuttuvat myöhemmin koiraiksi), ja sukupuolenvaihdos tapahtuu 10–15 senttimetrin mittaisena (SL, 1–4-vuotiaana). Hongkongin vesillä lajin lisääntymisaika kestää huhtikuusta lokakuuhun. Vanhin tunnettu yksilö on ollut 11-vuotias.
Anne Birgitte Lundholt

Anne Birgitte Lundholt (s. 11. kesäkuuta 1952 Fredericia) on tanskalainen konservatiivisen kansanpuolueen poliitikko. Hän on istunut kansankäräjillä vuosina 1990–1997 ja toiminut Tanskan teollisuusministerinä 1989–1993 sekä energiaministerinä 1990–1993.
Kansainvälisen luonnonsuojeluliiton suojelualueluokitus

Kansainvälisen luonnonsuojeluliiton "(IUCN)" mukaan luonnonsuojelualueiden perustaminen on parhaimpia ja tärkeimpiä keinoja luonnon monimuotoisuuden kadon pysäyttämisessä. Käytännössä lähes kaikissa maailman maissa on luonnonsuojelualueita, ja niitä on monentyyppisiä. Koska suojelualueet maailmalla ovat erilaisia, alueiden vertailemiseksi on kehitetty kansainvälinen luokitusjärjestelmä. Näin pyritään seuraamaan suojelualueiden määrää, laatua, kattavuutta ja tilaa. Luokitusjärjestelmän avulla eri maiden kansalliset järjestelmät tulkitaan kaikkien ymmärtämälle yhteiselle kielelle.
Ruuhveltti

Ruuhveltti on Kouvolan rautatieaseman lähellä muistomerkkiveturina oleva höyryveturi. Veturi on Tk3-sarjaa eli kevyt tavarajunaveturi. Sille annettiin nimeksi Ruuhveltti vuonna 1973; nimi juontaa alkunsa silloisesta Kouvolan kaupunginjohtajasta Eino Brofeldtista (1924–2021), joka toimi virassa vuodesta 1963 vuoteen 1987.
"Pikku-Jumboksi" kutsuttuja höyryvetureita valmistettiin Valtionrautateiden käyttöön kaikkiaan 161 yksilöä. Veturi on 16 metriä pitkä ja painaa tendereineen noin 78 200 kilogrammaa. Ruuhveltin numero on 859 ja se on valmistunut Oy Lokomo Ab:n konepajalla Tampereella vuonna 1929. Valtionrautatiet lahjoitti veturin Kouvolan kaupungille vuonna 1970.
1920-luvulta peräisin olevia Pikku-Jumboja on Suomessa Ruuhveltin lisäksi yksi, joka on Pieksämäen rautatieasemalla.
Veturin vaiheita.
Veturi sijoitettiin Kouvolan rautatieaseman länsipuolelle 1-raiteen viereen. Sen kunnostivat näyttelykuntoon eläkkeellä olevat veturinkuljettajat ja lämmittäjät. Myös rautateiden varikko avusti. Rautatie-eläkeläiset järjestivät kesäisin talkoita, joilla Ruuhveltin ulkoasua pidettiin kunnossa.
Romutus uhkasi Ruuhvelttia.
Vuosien kuluessa talkooväen voimat ehtyivät ja veturi alkoi rapistua. Kouvolan Korialle olivat tulossa asuntomessut kesällä 2019, eikä näkyvällä paikalla olevaa huonokuntoista veturia haluttu esitellä kaupungin tervetulotoivotuksena. Vuoden 2018 lopulla kaupunginhallitus pohti ongelmaa. Jos veturi kunnostettaisiin, se pitäisi tehdä kunnolla eikä pintakiillotuksena. Kunnostamistyöstä saatiin tarjouksia, mutta niiden mukaan työ vaatisi niin paljon aikaa, että asuntomessut ehtisivät alkaa. Asian käsittelyä lykättiin ja huhtikuussa 2019 oli valmiina esitys, jonka mukaan veturin kunnostus tilattaisiin tarjoajalta ja veturi vietäisiin kunnostuksen ajaksi pois. Päätöksenteon loppumetreillä tuli harkittavaksi ehdotus veturin kunnostamisesta talkoilla; se esitys ei saanut kannatusta ja lopulta päätösesityskin muuttui: uusi esitys oli, että veturi viedään pois. Se tuli myös päätökseksi. Mutta jo kuuden viikon kuluttua oli kaupunginhallituksen esityslistalla uusi esitys: veturin kunnostus tehtäisiin talkoilla ja työ olisi valmis ennen kuin asuntomessut aukeavat. Kaupunginhallitus hyväksyi talkooesityksen ja veturin kunnostustalkoot alkoivat 27. toukokuuta 2019. Lupaus kunnostamisesta ennen asuntomessujen alkua piti, veturin kunnostus valmistui hiukan ennen heinäkuun puoliväliä.
Uuteen paikkaan.
Ruuhveltille alettiin vuonna 2021 valmistelemaan uutta sijoituspaikkaa Pilkepuistoon, joka on kolmisensataa metriä veturin aikaisempaa sijoituspaikkaa lännempänä, kuitenkin aivan radan varressa. Veturille tehtäisiin puinen vitriini, joka suunnitellaan Aalto-yliopiston kurssilla. Puukatos antaa vaikutelman ohi kiitävän junan ikkunasta näkyvästä metsästä. Katos rakennetaan niin, että veturi näkyy kokonaan vasta läheltä. 
Veturin siirto tapahtui kesäkuussa 2022. Pilkepuistoa tullaan jatkossa kunnostamaan ja sinne on tarkoitus siirtää myös "Savon radan 100-vuotismuistomerkki" 1-raiteen vierestä.
Ruuhveltin katos valmistui syksyllä 2022 ja sen avajaisia vietettiin 21. lokakuuta 2022. Katos sai nimen "Vilinä".
Finlaysonin tehtaanmyymälä

Finlaysonin tehtaanmyymälä eli TR 48 (”tehdasrakennus 48”) on Tampereella Finlaysonin tehdasalueella sijaitseva liikerakennus, joka on arkkitehtien Bertel Strömmerin ja Vilho Kolhon suunnittelema. Kaksikerroksinen, 1920-luvun klassismia edustava punatiilipintainen talo on valmistunut Kuninkaankatu 3:een vuonna 1923. Se on toiminut Finlaysonin tehtaanmyymälänä koko olemassaolonsa ajan. Se on yksi kaupungin vanhimmista samalla paikalla palvelleista kaupoista.
Myymälätilaan on tehty aikoinaan voimakkaita muutoksia, ja 1980-luvulla liikettä on myös laajennettu viereisen varastorakennuksen alakertaan. Muutoksista huolimatta sisätiloissa on säilynyt runsaasti alkuperäisiä rakennusosia. Vuonna 2003 toteutetussa restauroinnissa myymälän seiniin, seiniä kiertäviin hyllyihin ja pylväisiin palautettiin alkuperäiset värit.
Finlaysonin tehtaanmyymälä on osa Tammerkosken teollisuusmaisemaa, jonka Museovirasto on vuonna 2009 luokitellut valtakunnallisesti merkittäväksi rakennetuksi kulttuuriympäristöksi. Myymälärakennus on suojeltu asemakaavalla. Kaavamerkinnän mukaan se on ”rakennustaiteellisesti ja kulttuurihistoriallisesti arvokas sekä kaupunkikuvan säilymisen kannalta tärkeä rakennus”.
Vynohradiv

Vynohradiv () on kaupunki Ukrainan Taka-Karpatian alueen Berehoven piirissä. Vuonna 2021 siellä asui 25 442 ihmistä.